สัปดาห์นี้มีประเด็น
สัปดาห์นี้ยังต้องติดตามประเด็นร้อนๆ
4 ก.พ. 2555

สัปดาห์นี้ยังต้องติดตามประเด็นร้อนๆ
โดย..ชัตน์วรี 
ผลการตีความของศาลรัฐธรรมนูญเกี่ยวกับ พ.ร.ก.กู้เงินเพื่อจัดการน้ำ 3.5 แสนล้านบาท และ พ.ร.ก.โอนหนี้กองทุนฟื้นฟูและพัฒนาสถาบันการเงิน 1.14 ล้านบาทให้ธนาคารแห่งประเทศไทย (ธปท.) รับผิดชอบ ว่าจะขัดกฎหมายรัฐธรรมนูญมาตรา 184 วรรค 1 และวรรค 2 หรือไม่ ทำให้ทุกอย่างต้องหยุดชะงักรอผลการพิจารณาของศาลก่อน 
ส่วนความคืบหน้า พ.ร.ก.จัดตั้งกองทุนประกันภัย ในสัปดาห์หน้า นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) จะเรียกประชุมกองทุนส่งเสริมประกันภัยพิบัติครั้งแรก ในการลงนามบันทึกความเข้าใจกับ 67 บริษัทประกันภัย เพื่อกำหนดอัตราเบี้ยประกันภัยภาคครัวเรือน คุ้มครองภัยน้ำท่วมลมพายุและแผ่นดินไหว คาดว่าจะเริ่มเปิดขายตั้งแต่วันที่ 14 ก.พ.นี้ 
วันที่ 6 ก.พ. เครือธนาคารกสิกรไทย แถลงข่าวความร่วมมือทางพันธมิตรเชิงกลยุทธ์ธุรกิจกับแม็คไควรี่กรุ๊ป กลุ่มสถาบันการเงินระดับโลก โดยมีนายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย และนายมาร์ก ดันแคน ประธานเจ้าหน้าที่บริหาร แม็คไควรี่กรุ๊ป ร่วมแถลงข่าว
ปิดท้ายวันที่ 8 ก.พ. มีงานเสวนา “ก้าวต่อไป...ของ SME ไทย ปี 2555” โดยมีนายกิตติรัตน์ ณ ระนอง รองนายกรัฐมนตรี และรมว.คลัง กล่าวปาฐกถาหัวข้อ โอกาส ความท้าทาย และการส่งเสริม SME และนายวิชิต สุรพงษ์ชัย ประธานกรรมการบริหาร ธนาคารไทยพาณิชย์ กล่าวปาฐกถาหัวข้อ ก้าวต่อไปของ SME เพื่อพัฒนาเศรษฐกิจไทย ที่โรงแรมโฟร์ซีซั่นส์